
PËR NJË NDRYSHIM NË KODIN E PROCEDURËS CIVILE TË REPUBLIKËS SË SHQIPËRISË

Në mbështetje të neneve 81 dhe 83 pika 1 të Kushtetutës, me propozimin e Këshillit të Ministrave,

K U V E N D I

I REPUBLIKËS SË SHQIPËRISË
V E N D O S I:

Neni 1

Në Kodin e Procedurës Civile, neni 35 paragrafi i parë ndryshohet si vijon:
“Gjykata e rrethit gjykon me trup gjykues të përbërë nga një gjyqtar ose tre gjyqtarë.
Me trup gjykues të përbërë nga tre gjyqtarë gjykohen këto çështje:
a. Paditë për njohjen e të drejtës së pronësisë dhe të të drejtave reale mbi sendet e paluajtshme.
b. Paditë për kërkimin e sendeve të paluajtshme dhe pjesëtimin e tyre.
c. Paditë për pavlefshmërinë e veprimeve juridike, kur objekti i tyre është mbi 5 milionë lekë.
ç. Paditë për njohjen, kërkimin dhe pjesëtimin e trashëgimisë, kur vlera e padisë është mbi 5 milionë lekë.
d. Paditë që rrjedhin nga mosekzekutimi ose ekzekutimi jo në mënyrë të plotë i detyrimeve për shpërblimin e dëmit, për begatimin pa shkak dhe për pagimin e padetyruar, kur vlera e padisë është mbi 5 milionë lekë.
dh. Paditë që rrjedhin nga mosmarrëveshjet tregtare të parashikuara nga neni 334 i këtij Kodi.
e. Paditë për kundërshtimin e akteve administrative, me përjashtim të atyre që rregullojnë marrëdhëniet e punës ose që përmbajnë detyrime në të holla deri në 5 milionë lekë.
ë. Paditë për shpalljen e zhdukjes ose të vdekjes së personit.
f. Paditë për heqjen ose kufizimin e zotësisë për të vepruar të personave.
Çështjet e tjera gjykohen nga një gjyqtar i vetëm.”

Neni 2
Dispozita kalimtare

Çështjet civile që janë në gjykim në ditën e hyrjes në fuqi të këtij ligji dhe që sipas tij duhet të gjykohen nga një gjyqtar i vetëm, do të vazhdojnë të gjykohen nga gjyqtari që ka kryesuar trupin gjykues, duke u njohur të vlefshme veprimet procedurale të kryera deri në atë çast.
Për çështjet civile që janë në gjykim në ditën e hyrjes në fuqi të këtij ligji dhe duhet të gjykohen me trup gjykues të përbërë nga tre gjyqtarë, për formimin e trupit gjykues do të veprohet si vijon:
Kur dy gjyqtarët që zëvendësojnë ndihmësgjyqtarët, pasi njihen me materialet e çështjes, japin pëlqimin që hetimi gjyqësor të vazhdojë aty ku është ndërprerë dhe palët nuk kanë kundërshtim, trupi gjykues vendos vazhdimin e shqyrtimit gjyqësor të çështjes, duke i njohur të vlefshme veprimet procedurale të kryera deri në atë çast.
Kur së paku njëri nga gjyqtarët që zëvendëson ndihmësgjyqtarin ose njëra nga palët kërkon që shqyrtimi gjyqësor të rifillojë nga e para, trupi gjykues vendos rifillimin nga e para të shqyrtimit gjyqësor.

Neni 3

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.2599, datë 17.4.2000 të Presidentit të Republikës së Shqipërisë, Rexhep Meidani.
